Document ID: /roh_data/filtered/fineweb-2-filterrobots_roh.jsonl.gz/4321

Suenter l’intensiva debatta davart sia poesia cunter Erdogan entran il moderatur dal ZDF Jan Böhmermann e la firma da producziun btf en ina pausa da producziun da quatter emnas.
Quai ha annunzià l’emettur da Mainz ed ha uschia precisà las decleraziuns da Böhmermann, il qual aveva curt avant annunzià «ina pitschna pausa da televisiun» via Facebook. Il messadi original da Böhmermann sin Facebook para entant da betg pli esser accessibel.
«Il ZDF respecta questa decisiun», hai num en ina curta posiziun. Tge emissiun che remplazzia il «Neo Magaziun Royale» da Böhmermann, na saja fin uss anc betg decis. La pausa da producziun duai cuzzar fin ils 12 da matg. L’emissiun da Böhmermann era fin uss mintgamai da guardar la gievgia saira sin l’emettur da sparta ZDFneu sco er il venderdi la saira tard sin l’emettur principal.
Pervi da sia poesia disfamanta aveva la Tirchia purtà plant cunter il satiricher. Il venderdi aveva la regenza tudestga lubì ina procedura d’inquisiziun cunter Böhmermann. Quai aveva la chanzeliera Angela Merkel fatg cunter il votum das ses minister da la SPD. A medem mument aveva Merkel annunzià da vulair stritgar l’artitgel correspundent ord il cudesch da dretg penal fin il 2018.
RR novitads 18:00